આજના સમયમાં ‘રોબોટીક’ શસ્ત્રક્રિયા મૂત્રપિંડ (કિડની) કેન્સર, પ્રોસ્ટેટ કેન્સર, મુત્રાશયનું કેન્સર વગેરે જીવલેણ રોગોની શસ્ત્રક્રિયામાં ઘણી જ ઉપયોગી નિવડી છે. નડિયાદ સ્થિત મુળજીભાઈ પટેલ યુરોલોજીકલ હોસ્પિટલ કે જે ‘કિડની હોસ્પિટલ’થી પણ પ્રખ્યાત છે. તેમાં ૨૦૧૦થી ‘દા વિન્સી રોબોટ’ કાર્યરત છે. ગુજરાતમાં અને પશ્ચિમ ભારતમાં સૌપ્રથમવાર આ નડિયાદની ‘કિડની હોસ્પિટલ’ માં શક્ય બન્યું છે. આજની તારીખ સુધીમાં કુલ ૧૧૦૦થી પણ વધારે રોબોટીક શસ્ત્રક્રિયા હોસ્પિટલમાં થઈ ચુકી છે. આ પ્રસંગે જાણકારી આપતા રોબોટીક શસ્ત્રક્રિયા વિભાગ, એમ.પી.યુ.એચના મુખ્ય સર્જન ડો. અરવિંદ ગણપુલેએ જણાવ્યું હતું કે, ‘એમ.પી.યુ.એચ.એ ઘણી ઓછી હોસ્પિટલોમાંથી એક છે કે જ્યાં રોબોટની મદદથી કિડની પ્રત્યારોપણની પણ શસ્ત્રક્રિયા થાય છે. આ પદ્ધતિથી થતી શસ્ત્રક્રિયામાં ઝડપી રીકવરી અને ખૂબ જ ઓછો દુ:ખાવો થાય છે. છતાં પણ સારા પરિણામો મેળવી શકાય છે.